CELEX: 32016D2269
Language: sl
Date: 2016-12-15 00:00:00
Title: Izvedbeni sklep Komisije (EU) 2016/2269 z dne 15. decembra 2016 o enakovrednosti regulativnega okvira Indije za centralne nasprotne stranke v skladu z Uredbo (EU) št. 648/2012 Evropskega parlamenta in Sveta

16.12.2016   
            
            
               SL
            
            
               Uradni list Evropske unije
            
            
               L 342/38
            
         IZVEDBENI SKLEP KOMISIJE (EU) 2016/2269
   z dne 15. decembra 2016
   o enakovrednosti regulativnega okvira Indije za centralne nasprotne stranke v skladu z Uredbo (EU) št. 648/2012 Evropskega parlamenta in Sveta
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
   ob upoštevanju naslednjega:
   
               (1)
            
            
               Namen postopka za priznanje centralnih nasprotnih strank (v nadaljnjem besedilu: CNS) s sedežem v tretjih državah iz člena 25 Uredbe (EU) št. 648/2012 je, da se CNS, ki imajo sedež in dovoljenje v tretjih državah, katerih regulativni standardi so enakovredni standardom iz navedene uredbe, omogoči opravljanje klirinških storitev za klirinške člane ali mesta trgovanja s sedežem v Uniji. Postopek priznanja in v tem okviru predvideni sklepi o enakovrednosti tako prispevajo k doseganju poglavitnega cilja Uredbe (EU) št. 648/2012, tj. zmanjšanju sistemskega tveganja z razširjanjem uporabe varnih in stabilnih CNS za kliring pogodb o izvedenih finančnih instrumentih, s katerimi se trguje na prostem trgu (OTC), vključno s primeri, kadar imajo navedene CNS sedež in dovoljenje v tretji državi.
            
         
               (2)
            
            
               Da bi se pravne ureditve tretjih držav v zvezi s CNS obravnavale kot enakovredne pravni ureditvi Unije, bi morale biti veljavne pravne in nadzorne ureditve v smislu doseganja regulativnih ciljev v veliki meri enakovredne zahtevam Unije. Namen te ocene enakovrednosti je torej preveriti, ali pravne in nadzorne ureditve Indije zagotavljajo, da CNS s sedežem in dovoljenjem v tej državi klirinških članov ali mest trgovanja s sedežem v Uniji ne izpostavljajo višji stopnji tveganja kot CNS z dovoljenjem v Uniji, posledično pa ne pomenijo nesprejemljivih stopenj sistemskega tveganja v Uniji. Zato bi bilo zlasti treba upoštevati bistveno manjša tveganja, ki so značilna za klirinške dejavnosti, ki se izvajajo na finančnih trgih, manjših od finančnega trga Unije.
            
         
               (3)
            
            
               Komisija je 1. septembra 2013 prejela strokovno mnenje Evropskega organa za vrednostne papirje in trge (v nadaljnjem besedilu: ESMA) glede pravnih in nadzornih ureditev, ki se uporabljajo za CNS z dovoljenjem v Indiji. V strokovnem mnenju je ugotovljeno, da pravne in nadzorne ureditve, ki se uporabljajo na nacionalni ravni, zagotavljajo, da CNS z dovoljenjem v Indiji, ki so sprejele notranje politike in postopke v zvezi z več področji, ki predstavljajo pravno zavezujoče zahteve, izpolnjujejo pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012.
            
         
               (4)
            
            
               V skladu s členom 25(6) Uredbe (EU) št. 648/2012 morajo biti izpolnjeni trije pogoji, v skladu s katerimi se ugotovi, da so pravne in nadzorne ureditve v tretji državi v zvezi s CNS z dovoljenjem v tej tretji državi enakovredne tistim, določenim v navedeni uredbi.
            
         
               (5)
            
            
               V skladu s prvim pogojem morajo CNS z dovoljenjem v tretji državi izpolnjevati pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012.
            
         
               (6)
            
            
               Pravno zavezujoče zahteve Indije za CNS z dovoljenjem v tej državi, ki opravljajo kliring vrednostnih papirjev podjetij in izvedenih finančnih instrumentov ter ki so pod nadzorom in pregledom Indijskega odbora za vrednostne papirje in borzo (Securities and Exchange Board of India, SEBI) (v nadaljnjem besedilu: ureditev SEBI), sestavljajo zakon (uredba) o pogodbah o vrednostnih papirjih iz leta 1956 (Securities Contracts (Regulation) Act 1956, SCRA, v nadaljnjem besedilu: zakon SCRA) in predpisi (uredba) o pogodbah o vrednostnih papirjih (borza in korporacije za kliring) 2012 (Securities Contract (Regulation) (Stock Exchange and Clearing Corporations) Regulations 2012, v nadaljnjem besedilu: predpisi), ki jih je junija 2012 sprejel SEBI v okviru izvrševanja pooblastil, ki sta mu jih dala zakon SCRA in zakon o Indijskem uradu za vrednostne papirje in borzo (Securitites and Exchange Board of India Act ali SEBI Act, v nadaljnjem besedilu: zakon o SEBI) SEBI je 4. septembra 2013 izdal okrožnico, s katero je sprejel načela za infrastrukture finančnega trga, ki sta jih aprila 2012 izdala Odbor za plačilne in poravnalne sisteme (CPSS) (2) in Mednarodno združenje nadzornikov trga vrednostnih papirjev (IOSCO), in od infrastruktur finančnega trga, vključno s klirinškimi korporacijami, zahteval, da jih upoštevajo.
            
         
               (7)
            
            
               Zakon SCRA in predpisi za enote centralne ravni države in SEBI določajo ureditev izdajanje dovoljenj za klirinške družbe, s katerimi postanejo priznane klirinške korporacije (recognised clearing corporations, RCC). Klirinška družba vlagateljica mora izpolnjevati posebne zahteve, katerih cilj sta zagotavljanje poštenega delovanja klirinške družbe in zaščita vlagateljev. Enote centralne ravni države in SEBI lahko določijo pogoje za priznane klirinške korporacije. Te morajo sprejeti notranja pravila in postopke, ki jih pred odobritvijo dovoljenja priznani klirinški korporaciji pregledajo enote centralne ravni države in SEBI in ki morajo izpolnjevati pogoje, določene za vsako priznano klirinško korporacijo. Notranjih pravil in postopkov priznane klirinške korporacije ni mogoče spreminjati brez predhodne odobritve SEBI. Poleg tega lahko SEBI sprejme notranja pravila priznanih klirinških korporacij za posebne vidike ali spremeni njihova obstoječa notranja pravila, če je to potrebno ali smotrno. Lahko tudi naloži kazni zaradi kršitev notranjih pravil in postopkov priznanih klirinških korporacij ali katerih koli navodil, ki jih izda.
            
         
               (8)
            
            
               Pravno zavezujoče zahteve, ki se uporabljajo za CNS z dovoljenjem v Indiji, ki opravljajo kliring državnih vrednostnih papirjev, instrumentov denarnega trga in deviznih instrumentov ter ki sodijo pod nadzor Centralne banke Indije (Reserve Bank of India, RBI) (v nadaljnjem besedilu: ureditev RBI), sestavljajo zakon o plačilnih in poravnalnih sistemih iz leta 2007 (Payment and Settlement Systems Act, v nadaljnjem besedilu: zakon PSSA) in predpisi o plačilnih in poravnalnih sistemih iz leta 2008 (Payment and Settlement Systems Regulations, v nadaljnjem besedilu: predpisi PSS). Centralna banka Indije subjektom odobri dovoljenje za vodenje klirinške družbe, če izpolnijo zahtevane pogoje (v nadaljnjem besedilu: klirinške družbe z dovoljenjem). Poleg tega lahko določi posebne pogoje za dovoljenje, ki je veljavno, dokler so izpolnjeni določeni pogoji. V skladu z zakonom PSSA klirinške družbe z dovoljenjem sprejmejo notranja pravila in postopke ter morajo klirinško družbo voditi skladno z njimi.
            
         
               (9)
            
            
               Poleg tega zakon PSSA Centralni banki Indije daje pooblastila za izdajanje splošnih navodil ali navodil, ki se nanašajo na določene klirinške družbe z dovoljenjem. Klirinške družbe z dovoljenjem morajo upoštevati obe vrsti navodil. Centralna banka Indije je 26. julija 2013 objavila dokument o politiki za regulacijo in nadzor infrastruktur finančnega trga (Policy Document for Regulation and Supervision of Financial Market Infrastructures), v katerem je navedla, da morajo vse klirinške družbe z dovoljenjem upoštevati načela za infrastrukture finančnega trga.
            
         
               (10)
            
            
               Ta sklep se nanaša samo na enakovrednost pravnih in nadzornih ureditev za priznane klirinške korporacije in klirinške družbe z dovoljenjem, ne pa na pravne in nadzorne ureditve za CNS, ki zagotavljajo klirinške storitve na trgu primarnih proizvodov in ki jih ureja in nadzoruje Komisija za terminske trge (Forward Markets Commission).
            
         
               (11)
            
            
               Pravno zavezujoče zahteve za CNS z dovoljenjem v Indiji torej sestavlja dvoplastni sistem. Temeljna načela, ki jih morajo izpolnjevati priznane klirinške korporacije in klirinške družbe z dovoljenjem, da bi pridobile dovoljenje za opravljanje klirinških storitev v Indiji (v nadaljnjem besedilu: osnovna pravila), so: (a) v skladu z ureditvijo SEBI temeljna načela za priznane klirinške korporacije, določena v zakonu SCRA in v predpisih, dopolnjena z okrožnico z dne 4. septembra 2013, ki zahteva skladnost z načeli za infrastrukture finančnega trga, in (b) v skladu z ureditvijo RBI, zakonom PSSA in predpisi PSS, skupaj z dokumentom o politiki za regulacijo in nadzor infrastruktur finančnega trga, ki zahteva skladnost z načeli za infrastrukture finančnega trga. Ta osnovna pravila so prva plast pravno zavezujočih zahtev v Indiji. Da bi priznane klirinške korporacije dokazale skladnost z osnovnimi pravili, morajo svoja notranja pravila in postopke predložiti v odobritev SEBI. V skladu z ureditvijo RBI morajo klirinške družbe z dovoljenjem izpolnjevati svoja notranja pravila in postopke pri upravljanju svojih klirinških družb z dovoljenjem. Ta interna pravila in postopki so druga plast pravno zavezujočih zahtev Indije, ki mora določati preskriptivne podrobnosti o tem, kako bodo priznane klirinške korporacije in klirinške družbe z dovoljenjem izpolnile te standarde. Poleg tega notranja pravila in postopki priznanih klirinških korporacij in klirinških družb z dovoljenjem vsebujejo dodatne določbe, ki dopolnjujejo osnovna pravila v nekaterih vidikih. Notranja pravila in postopki priznanih klirinških korporacij in klirinških družb z dovoljenjem, ki izvajajo načela za infrastrukture finančnega trga, so za priznane klirinške korporacije in klirinške družbe z dovoljenjem pravno zavezujoči.
            
         
               (12)
            
            
               Ocena enakovrednosti pravnih in nadzornih ureditev, ki se uporabljajo za priznane klirinške korporacije in klirinške družbe z dovoljenjem, ki imajo sedež v Indiji, bi morala upoštevati tudi učinke na zmanjševanje tveganja, ki jih zagotavljajo v smislu stopnje tveganja, ki so jim izpostavljeni klirinški člani in mesta trgovanja s sedežem v Uniji, kadar so udeležena v teh subjektih. Učinki na zmanjševanje tveganja so odvisni od stopnje tveganja samih klirinških dejavnosti, ki jih opravlja zadevna CNS, ki je odvisna od velikosti finančnega trga, na katerem deluje, ter primernosti pravnih in nadzornih ureditev, ki se uporabljajo za CNS za zmanjšanje navedene stopnje tveganja. Da bi bil dosežen enakovreden učinek na zmanjševanje tveganja, so potrebne strožje zahteve za zmanjševanje tveganja za CNS, ki opravljajo svoje dejavnosti na večjih finančnih trgih, kjer je stopnja tveganja sama po sebi večja kot za CNS, ki opravljajo svoje dejavnosti na manjših finančnih trgih, na katerih je stopnja tveganja sama po sebi manjša.
            
         
               (13)
            
            
               Finančni trg, na katerem priznane klirinške korporacije in klirinške družbe z dovoljenjem v Indiji opravljajo svoje klirinške dejavnosti, je precej manjši od trga, na katerem so aktivne CNS s sedežem v Uniji. V zadnjih treh letih je skupna vrednost poslov z izvedenimi finančnimi instrumenti, katerih kliring je bil opravljen v Indiji, predstavljala manj kot 1 % skupne vrednosti poslov z izvedenimi finančnimi instrumenti, katerih kliring je bil opravljen v Uniji. Zato so klirinški člani in mesta trgovanja s sedežem v Uniji s sodelovanjem v priznanih klirinških korporacijah in klirinških družbah z dovoljenjem, ki imajo sedež v Indiji, izpostavljeni precej manjšim tveganjem kot s sodelovanjem v CNS z dovoljenjem v Uniji.
            
         
               (14)
            
            
               Pravne in nadzorne ureditve, ki se uporabljajo za priznane klirinške korporacije in klirinške družbe z dovoljenjem, ki imajo sedež v Indiji, se lahko zato obravnavajo kot enakovredne, če so primerne za zmanjševanje navedene nižje stopnje tveganja. Osnovna pravila, ki se uporabljajo za priznane klirinške korporacije in klirinške družbe z dovoljenjem v Indiji, dopolnjena z internimi pravili in postopki, ki zahtevajo skladnost z načeli za infrastrukture finančnega trga, zmanjšujejo nižjo stopnjo tveganja, ki obstaja v Indiji, ter dosegajo učinke zmanjševanja tveganja, ki so enakovredni učinkom Uredbe (EU) št. 648/2012.
            
         
               (15)
            
            
               Zato bi bilo treba skleniti, da pravne in nadzorne ureditve Indije zagotavljajo, da priznane klirinške korporacije in klirinške družbe z dovoljenjem v tej državi izpolnjujejo pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012.
            
         
               (16)
            
            
               V skladu z drugim pogojem iz člena 25(6) Uredbe (EU) št. 648/2012 morajo pravne in nadzorne ureditve Indije glede CNS z dovoljenjem v tej državi zagotavljati, da za navedene CNS veljata stalen učinkovit nadzor in izvrševanje.
            
         
               (17)
            
            
               Nadzor priznanih klirinških korporacij izvaja SEBI. Ta lahko sprejme notranja pravila priznanih klirinških korporacij glede posebnih vprašanj ali spremeni njihova obstoječa notranja pravila, kar ima enak učinek, kot če bi jih sprejela ali spremenila zadevna priznana klirinška korporacija. Poleg tega lahko SEBI izdaja navodila za priznane klirinške korporacije, ki so v interesu javnosti, poslovanja, vlagateljev ali trga vrednostnih papirjev. SEBI lahko izvaja preiskave, poizvedbe in revizije priznanih klirinških korporacij, ki mu morajo predložiti tudi informacije v zvezi s svojim poslovanjem. Zakon SCRA določa kazni za kršitve notranjih pravil in postopkov priznanih klirinških korporacij ali katerih koli navodil, ki jih izda SEBI. Enote centralne ravni države ali SEBI lahko odvzamejo dovoljenje priznani klirinški korporaciji, če je to v javnem interesu ali v interesu poslovanja.
            
         
               (18)
            
            
               Centralna banka Indije izvaja nadzor klirinških družb z dovoljenjem. Od klirinških družb z dovoljenjem lahko zahteva informacije in ima pooblastilo za preiskavo njihovih prostorov ter opravljanje revizij. Poleg tega lahko za klirinške družbe z dovoljenjem v posebnih okoliščinah izda navodila, da prekine njihovo vedenje in izvede ukrepe, ki se štejejo za potrebne za izboljšanje stanja. V primeru neizpolnjevanja določb zakona PSSA in predpisov, odredb ali navodil, ki jih izda Centralna banka Indije, so predvidene kazni. Centralna banka Indije lahko prekliče dovoljenje za upravljanje klirinške družbe z dovoljenjem v primeru, da klirinška družba z dovoljenjem krši določbe zakona PSSA, predpise PSS, odredbe ali navodila, ki jih izda Centralna banka Indije, ali v primeru, da ne izpolnjuje pogojev, na katerih temelji dovoljenje.
            
         
               (19)
            
            
               Zato bi bilo treba skleniti, da za priznane klirinške korporacije in klirinške družbe z dovoljenjem v Indiji veljata učinkovit stalen nadzor in izvrševanje.
            
         
               (20)
            
            
               V skladu s tretjim pogojem iz člena 25(6) Uredbe (EU) št. 648/2012 morajo pravne in nadzorne ureditve Indije vključevati učinkovit enakovreden sistem za priznanje CNS z dovoljenjem v skladu s pravno ureditvijo tretje države (v nadaljnjem besedila: CNS z dovoljenjem tretje države).
            
         
               (21)
            
            
               CNS z dovoljenjem tretje države lahko zaprosijo za dovoljenje kot „klirinške družbe z dovoljenjem“ v skladu z ureditvijo RBI, kar jim omogoča, da ponujajo enake klirinške storitve kot CNS s sedežem v Indiji. Lahko so izvzete iz nekaterih zahtev, ki veljajo za priznane klirinške korporacije in klirinške družbe z dovoljenjem v Indiji, pod pogojem, da izpolnjujejo načela za infrastrukture finančnega trga in da je med Centralno banko Indije in nadzornikom v tretji državi sklenjen dogovor o sodelovanju. Ocena vloge za dovoljenje lahko temelji na informacijah, ki jih zagotovi nadzornik v tretji državi.
            
         
               (22)
            
            
               Zato bi bilo treba skleniti, da pravne in nadzorne ureditve Indije omogočajo učinkovit enakovreden sistem za priznavanje CNS z dovoljenjem tretje države.
            
         
               (23)
            
            
               Ta sklep temelji na pravno zavezujočih zahtevah za priznane klirinške korporacije in klirinške družbe z dovoljenjem v Indiji, ki veljajo v tej državi v času sprejetja tega sklepa. Komisija bi morala v sodelovanju z ESMA še naprej redno spremljati razvoj pravnega in nadzornega okvira za priznane klirinške korporacije in klirinške družbe z dovoljenjem ter izpolnjevanje pogojev, na podlagi katerih je bil sprejet ta sklep.
            
         
               (24)
            
            
               Redni pregled pravnih in nadzornih ureditev, ki se v Indiji uporabljajo za CNS z dovoljenjem v tej državi, ne posega v možnost, da Komisija kadar koli izven okvira splošnih pregledov izvede poseben pregled, če mora zaradi razvoja dogodkov ponovno oceniti, ali še obstaja enakovrednost, določena s tem sklepom. Takšna ponovna ocena bi lahko pripeljala do razveljavitve tega sklepa.
            
         
               (25)
            
            
               Ukrepi iz tega sklepa so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   1.   Za namene odstavka 6 člena 25 Uredbe (EU) št. 648/2012 se pravne in nadzorne ureditve Indije, ki jih sestavljajo zakon (uredba) o pogodbah o vrednostnih papirjih iz leta 1956, predpisi (uredba) o pogodbah o vrednostnih papirjih (borze in klirinške korporacije) iz leta 2012 in okrožnica z dne 4. septembra 2013 ter ki se uporabljajo za priznane klirinške korporacije, ki jim je bilo v Indiji izdano dovoljenje, štejejo za enakovredne zahtevam iz Uredbe (EU) št. 648/2012.
   2.   Za namene odstavka 6 člena 25 Uredbe (EU) št. 648/2012 se pravne in nadzorne ureditve Indije, ki jih sestavljajo zakon o plačilnih in poravnalnih sistemih iz leta 2007 in predpisi o plačilnih in poravnalnih sistemih iz leta 2008, kot jih dopolnjuje dokument o politiki za regulacijo in nadzor infrastruktur finančnega trga, ter ki se uporabljajo za klirinške družbe z dovoljenjem, ki jim je bilo v Indiji izdano dovoljenje, štejejo za enakovredne zahtevam iz Uredbe (EU) št. 648/2012.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 15. decembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 201, 27.7.2012, str. 1.
   
      (2)  S 1. septembrom 2014 se je Odbor za plačilne in poravnalne sisteme preimenoval v Odbor za plačila in tržno infrastrukturo.